યુનિવર્સિટીના એમએસડબલ્યુ ડિપાર્ટમેન્ટમાં ચોથા સેમેસ્ટરમાં એક વિદ્યાર્થિની અભ્યાસ કરે છે. આ વિદ્યાર્થિનીએ પોલીસમાં આપેલી ફરિયાદ પ્રમાણે થોડા દિવસ પહેલા ડિપાર્ટમેન્ટમાંથી પિકનિક જવાનું હતું. આ માટે મે 750 રૂપિયા ભર્યા હતા. હું પ્રેગનન્ટ હોવાથી મેં અમારા કો-ઓર્ડિનેટર વૈશાલી આચાર્યને બસમાં આગળની બેઠક આપવા કહ્યું હતું. જો કે, તેઓએ મને સહકાર આપવાના બદલે મને કહ્યું હતું કે તું પ્રેગનન્ટ થા એવું મે તને કહ્યું હતું, મારા માટે પ્રેગનન્ટ થઇ છે, હજુ બે માસ થયા છે એબોર્શન કરાવી નાખ. કો-ઓર્ડિનેટરના આ પ્રકારના વર્તનના કારણે હું પિકનિકમાં ગઇ નહોતી. આજે મારે થીસીસ જમા કરાવવાનો હોવાથી હું યુનિવર્સિટીમાં ડિપાર્ટમેન્ટમાં ગઇ હતી. કો-ઓર્ડિનટરે મને જોઇને ફરીવાર ખરાબ વર્તન કરીને હડધૂત કરી હતી. કો-ઓર્ડિનેટરના આ પ્રકારના વર્તનના કારણે હું બહાર નીકળીને બેહોશ થઇ પડી ગઇ હતી. જેના કારણે 108 બોલાવવામાં આવી હતી. વિદ્યાર્થિનીએ આ પ્રકારની ફરિયાદ યુનિવર્સિટી પોલીસ સ્ટેશનમાં આપી છે. ફરિયાદમાં એવો પણ ઉલ્લેખ કરાયો છે કે કો-ઓર્ડિનેટર દ્વારા મને છેલ્લા એક વર્ષથી માનસિક ત્રાસ આપવામાં આવી રહ્યો છે. આ ઘટના અંગે કો-ઓર્ડિનેટર વૈશાલી આચાર્ય કહે છે મારી સામે જે આક્ષેપ કરાયા છે કે તે સાબિત કરી બતાવે નહીંતર હું આ વિદ્યાર્થિની સામે બદનક્ષીનો દાવો કરીશ. જયારે આ અંગે એમએસડબલ્યુના પી.પી.પ્રજાપતિ કહે છે મને સમગ્ર ઘટનાની કોઇ જાણકારી નથી અને મારી સામે લેખિત કે મૌખિક કોઇ ફરિયાદ થઇ નથી. આ ઘટના અંગે યુનિવર્સિટીના પી.આઇ. એમ.એમ.જાડેજા કહે છે આજે અમને વિદ્યાર્થિની દ્વારા અરજી મળી છે જેમાં વિદ્યાર્થિની પૈસા લેવા ગઇ ત્યારે કો-ઓર્ડિનેટરે તેને તારું કેરિયર બરબાદ થઇ જશે તું એબોર્શન કરાવી નાખ તેવા આક્ષેપો કરાયા છે. આ આક્ષેપો અંગે આગામી દિવસોમાં તપાસ કરાશે.